Twee geskiet tydens kapingsvoorval op M1Foto: ER24 ŉ Johannesburgse metropolisiebeampte en nog ŉ persoon is gewond nadat ŉ skietgeveg Donderdagoggend tussen vermeende kapers en die metropolisie op die M1 in Woodmead, noord van Johannesburg, uitgebreek het. Sr.supt. Wayne Minnaar, woordvoerder van die Johannesburgse metropolisie, het gesê die kapers het glo probeer om twee vragmotors, wat selfone vervoer het, te kaap. Die polisie het ŉ noodsein van een van die vragmotors ontvang en het die voertuie naby die Buccleuch-wisselaar voorgekeer. Foto: Emer-G-Med “ŉ Skietgeveg het uitgebreek en twee mense is gewond. Een van hulle was ŉ metropolisiebeampte. Hy is tans in ŉ stabiele toestand in die Milpark-hospitaal,” het Minnaar gesê. Hy het gesê twee verdagtes is op die toneel in hegtenis geneem en miljoene rande se selfone is teruggevind. Minnaar kon nie bevestig wie die ander persoon is wat geskiet is nie. Max Cohen, woordvoerder van Emer-G-Med-nooddienste, het gesê een van die vragmotorbestuurders is in die kop geskiet. Volgens Cohen is hy in ŉ kritieke toestand na die hospitaal gehaas. ŉ Gedeelte van die M1 is gesluit terwyl die polisie op die toneel besig is. ŉ Woordvoerder van die SAPD, wat op die toneel was, kon nie meer inligting aan Maroela Media verskaf nie. Die provinsiale SAPD woordvoerder kon nie onmiddellik vir kommentaar bereik word nie.